Tarybos Sprendimas
1985 m. gruodžio 20 d.
iš dalies keičiantis, atsižvelgiant į Ispanijos ir Portugalijos stojimą, Sprendimą 83/516/EEB dėl Europos socialinio fondo uždavinių
(85/568/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 126 straipsnį,
atsižvelgdama į Komisijos pateiktą sprendimo projektą,
atsižvelgdama į Europos Parlamento nuomonę,
atsižvelgdama į Ekonomikos ir socialinių reikalų komiteto nuomonę,
kadangi Sprendimo 83/516/EEB [1] 7 straipsnio 3 dalyje, nustatyta, kad iš visų galimų asignavimų 3 straipsnio 1 dalyje nurodytoms operacijoms 40 % skiriama operacijoms, skirtoms skatinti užimtumą Prancūzijos užjūrio departamentuose, Graikijoje, Grenlandijoje, Airijoje, Mezogiorne ir Šiaurės Airijoje; kadangi nuoroda į Grenlandiją tapo niekinė dėl Grenlandijos pasitraukimo iš Bendrijos;
kadangi dėl Ispanijos ir Portugalijos stojimo Bendrijos reglamentai visų pirma turi būti iš dalies pakeisti pagal Europos ekonominės bendrijos pareiškimą dėl Ispanijos ir Portugalijos naudos, kurią šios šalys gauna, naudodamosi Europos socialinio fondo ištekliais, kaip nustatyta Stojimo sutarties baigiamojo akto priede;
kadangi dėl Sprendimo 83/516/EEB 7 straipsnio 3 dalies būtina apibrėžti Ispanijos ir Portugalijos regionus, kurie ekonominiu ir socialiniu požiūriu yra ypač atsilikę ir kuriuose užimtumui skatinti skirtos veiklos rėmimui yra teikiami asignavimai, turimi tokiai veiklai pagal minėtojo sprendimo 3 straipsnio 1 dalį;
kadangi tokių asignavimų dydis turėtų būti padidintas siekiant sukurti naują finansinę pusiausvyrą tarp, pirma, operacijų, skirtų užimtumui skatinti ypač atsilikusiuose regionuose ir, antra, operacijų, skirtų užimtumui skatinti didelio bei ilgalaikio nedarbo regionuose ir (arba) pramonės bei sektorių restruktūrizavimui,
PRIĖMĖ ŠĮ SPRENDIMĄ:
1 straipsnis
"3. Nuo 1986 m. sausio 1 d. iki 1988 m. gruodžio 31 d. 44,5 % asignavimų, skirtų veiklai, apibrėžtai 3 straipsnio 1 dalyje, yra skiriama leistinoms operacijoms, atitinkančioms fondo valdymo gaires, kuriomis remiantis siekiama skatinti užimtumą Graikijoje, autonominiuose Andalūzijos regionuose, Kanarų salose, Castilla-Leone, Castilla-La-Manchoje, Ekstremaduroje, Galicijoje, Murcia Ceutoje ir Meliloje, Prancūzijos užjūrio departamentuose, Airijoje, Mezogiorne, Portugalijoje ir Šiaurės Airijoje. Likę asignavimai yra skiriami operacijoms, skirtoms užimtumui skatinti kituose didelio ir ilgalaikio nedarbo regionuose ir (arba) pramonės ir sektorių restruktūrizavimui."
2 straipsnis
Šis sprendimas įsigalioja 1986 m. sausio 1 d., įsigaliojus Ispanijos ir Portugalijos Stojimo sutarčiai.
Priimta Briuselyje, 1985 m. gruodžio 20 d.